CELEX: 32021R0517
Language: sk
Date: 2021-02-11 00:00:00
Title: Delegované nariadenie Komisie (EÚ) 2021/517 z 11. februára 2021, ktorým sa mení delegované nariadenie (EÚ) 2017/2361, pokiaľ ide o podmienky platieb príspevkov na administratívne výdavky Jednotnej rady pre riešenie krízových situácií

25.3.2021   
               
               
                  SK
               
               
                  Úradný vestník Európskej únie
               
               
                  L 104/30
               
            
         DELEGOVANÉ NARIADENIE KOMISIE (EÚ) 2021/517
         z 11. februára 2021,
         ktorým sa mení delegované nariadenie (EÚ) 2017/2361, pokiaľ ide o podmienky platieb príspevkov na administratívne výdavky Jednotnej rady pre riešenie krízových situácií
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 806/2014 z 15. júla 2014, ktorým sa stanovujú jednotné pravidlá a jednotný postup riešenia krízových situácií úverových inštitúcií a určitých investičných spoločností v rámci jednotného mechanizmu riešenia krízových situácií a jednotného fondu na riešenie krízových situácií a ktorým sa mení nariadenie (EÚ) č. 1093/2010 (1), a najmä na jeho článok 65 ods. 5,
         keďže:
         
                     (1)
                  
                  
                     Jednotná rada pre riešenie krízových situácií („Jednotná rada“) pri výpočte jednotlivých ročných príspevkov uvedených v delegovanom nariadení Komisie (EÚ) 2017/2361 (2) vychádza najmä z údajov o celkových aktívach a celkových rizikových expozíciách, ktoré Európska centrálna banka (ECB) zhromažďuje od subjektov, na ktoré sa vzťahuje jednotný mechanizmus riešenia krízových situácií, na účely výpočtu poplatkov za dohľad uvedených v nariadení Európskej centrálnej banky (EÚ) č. 1163/2014 (3). Na tento účel a podľa článku 6 delegovaného nariadenia (EÚ) 2017/2361 ECB každoročne zasiela Jednotnej rade údaje o každom platcovi príspevkov, ktoré zhromaždila ECB v danom roku. Tieto údaje sa majú zasielať do piatich pracovných dní od vydania platobných výmerov ECB a v každom prípade najneskôr do 31. decembra roka, za ktorý sa platobné výmery vydávajú.
                  
               
                     (2)
                  
                  
                     Nariadenie (EÚ) č. 1163/2014 bolo zmenené nariadením Európskej centrálnej banky (EÚ) 2019/2155 (4) okrem iného s cieľom zmeniť systém, v rámci ktorého ECB zhromažďuje údaje na určovanie poplatkov za dohľad. Pred touto zmenou sa v nariadení (EÚ) č. 1163/2014 stanovovala zálohová platba ročných poplatkov za dohľad ECB. V nadväznosti na túto zmenu sa v nariadení (EÚ) č. 1163/2014 upravuje vyberanie poplatkov za dohľad až po skončení príslušného poplatkového obdobia, keď sa určia skutočné ročné výdavky a od ECB sa vyžaduje, aby každý rok vydala platobný výmer každému poplatníkovi, a to do šiestich mesiacov od začiatku nasledujúceho poplatkového obdobia.
                  
               
                     (3)
                  
                  
                     Keďže ECB teraz zvyšuje poplatky za dohľad až po začiatku rozpočtového roka Jednotnej rady, najnovšie údaje môže Jednotnej rade zaslať až následne. V dôsledku toho lehoty stanovené v delegovanom nariadení (EÚ) 2017/2361 na zaslanie údajov z ECB Jednotnej rade už neumožňujú Jednotnej rade vopred vypočítavať a vyberať jednotlivé ročné príspevky splatné za daný rozpočtový rok. Na zachovanie súdržnosti medzi systémom výberu príspevkov Jednotnej rady vopred a novým režimom ECB a na umožnenie Jednotnej rade pokračovať vo výpočte a výbere ročných príspevkov vopred treba zmeniť lehoty na zasielanie údajov a vydávanie platobných výmerov podľa delegovaného nariadenia (EÚ) 2017/2361. Keďže lehota, dokedy má ECB fakturovať poplatky za dohľad, je do konca júna každého roka, Jednotná rada by mala mať právo vyberať zálohové splátky príspevkov na pokrytie výdavkov za tú časť svojho finančného roka, ktorá predchádza uvedenému dátumu. Na to, aby sa minimalizovalo administratívne zaťaženie dotknutých subjektov a skupín a Jednotnej rady, by sa mali splátky vyberať len od subjektov a skupín, ktoré patria do priamej zodpovednosti Jednotnej rady.
                  
               
                     (4)
                  
                  
                     Zo skúseností s uplatňovaním delegovaného nariadenia (EÚ) 2017/2361 vyplynulo, že je dôležité, aby sa zmeny v zložení skupiny subjektov, ktoré spadajú do rozsahu pôsobnosti článku 2 nariadenia (EÚ) č. 806/2014 a ktoré teda musia prispievať na administratívne výdavky Jednotnej rady, včas zohľadnili v ročnom výpočte administratívnych príspevkov. Jednotná rada by preto mala používať najnovšie informácie o zložení skupiny týchto subjektov. ECB, vnútroštátne orgány pre riešenie krízových situácií a príslušné vnútroštátne orgány by preto mali Jednotnej rade pomáhať so všetkými relevantnými informáciami na posúdenie, či je subjekt povinný prispievať na administratívne výdavky Jednotnej rady. Okrem toho je nevyhnutné objasniť, akým spôsobom má Jednotná rada pristupovať k prípadom, keď sa zápisy do skupiny subjektov, ktoré sú povinné prispievať na administratívne výdavky Jednotnej rady, vyskytnú v takom čase v roku, v ktorom ECB už neurčuje zodpovedajúce údaje.
                  
               
                     (5)
                  
                  
                     Z operačných dôvodov je nevyhnutné, aby Jednotná rada mala jasný koncový dátum na určenie zloženia skupiny subjektov, ktoré sa zahŕňajú do výpočtu ročných príspevkov v danom roku. Jednotná rada by mala tento výpočet zrevidovať v nasledujúcom roku tak, aby zahŕňal všetky zmeny, ku ktorým mohlo dôjsť po tomto konečnom termíne.
                  
               
                     (6)
                  
                  
                     Prechod ECB zo systému vydávania poplatkov ex ante na systém vydávania poplatkov ex post prispel k vzniku medzery v zasielaní údajov z ECB Jednotnej rade za obdobie od decembra 2019 do júna 2021. Na zabezpečenie toho, aby Jednotná rada mohla vyberať zdroje na pokrytie svojich administratívnych výdavkov na rok 2021 na základe údajov, ktoré má k dispozícii na začiatku daného roka, sú potrebné prechodné opatrenia za rozpočtový rok 2021. Na zohľadnenie situácie prispievajúcich subjektov bližšie k rozpočtovému roku 2021 by však Jednotná rada mala tieto príspevky prepočítať v roku 2022 na základe novších údajov, ktoré sa jej medzičasom sprístupnili. Rozdiel medzi výškou jednotlivého ročného príspevku splatného za rozpočtový rok 2021 prepočítanou v roku 2022 a výškou uvedeného príspevku vypočítanou v roku 2021 by sa mal pripočítať alebo odpočítať od výšky jednotlivého ročného príspevku splatného za rozpočtový rok 2022.
                  
               
                     (7)
                  
                  
                     Keďže Jednotná rada musí uplatňovať prechodné opatrenia, aby mohla vyberať príspevky na svoje administratívne výdavky na rozpočtový rok 2021 čo najskôr po začiatku roka, by toto nariadenie malo nadobudnúť účinnosť dňom nasledujúcim po jeho uverejnení. Takéto skoré nadobudnutie účinnosti nemá žiadny vplyv na subjekty, na ktoré sa vzťahujú príspevky, keďže všeobecné pravidlo, že Jednotná rada môže na výpočet príspevkov použiť najnovšie dostupné údaje, keď ECB neposkytla Jednotnej rade najnovšie údaje včas, je už stanovené v článku 6 ods. 7 delegovaného nariadenia (EÚ) 2017/2361. Od dotknutých subjektov sa preto nevyžaduje žiadna príprava.
                  
               
                     (8)
                  
                  
                     Delegované nariadenie (EÚ) 2017/2361 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Delegované nariadenie (EÚ) 2017/2361 sa mení takto:
            
                        1.
                     
                     
                        Vkladá sa tento článok 4a:
                        
                           „Článok 4a
                           Zálohové splátky jednotlivých ročných príspevkov
                           
                              1.   Každý rozpočtový rok pred prijatím údajov v súlade s článkom 6 ods. 1 môže Jednotná rada za daný rozpočtový rok od subjektov a skupín uvedených v článku 4 ods. 1 písm. a) vyberať zálohové splátky jednotlivých ročných príspevkov až do 75 % výšky ročných príspevkov uvedených v článku 3 ods. 1 Zálohová splátka každého subjektu alebo skupiny sa vypočítava úmerne k jednotlivým ročným príspevkom vypočítaným pre takýto subjekt alebo skupinu v bezprostredne predchádzajúcom rozpočtovom roku.
                           
                           
                              2.   Rada odpočítava platbu zálohovej splátky od jednotlivého ročného príspevku subjektu alebo skupiny za daný rozpočtový rok.“
                           
                        
                     
                  
                        2.
                     
                     
                        Článok 6 sa mení takto:
                        
                                    a)
                                 
                                 
                                    Odsek 1 sa nahrádza takto:
                                    
                                       „1.   Každoročne do piatich pracovných dní od vydania platobných výmerov ECB v súlade s článkom 12 ods. 1 nariadenia (EÚ) č. 1163/2014 a každopádne najneskôr 7. júla roka, v ktorom sa platobné výmery vydávajú, poskytuje ECB Jednotnej rade údaje o každom platcovi príspevkov, ktoré ECB použila v danom roku na určenie poplatkov za dohľad v súlade s nariadením (EÚ) č. 1163/2014.“;
                                    
                                 
                              
                                    b)
                                 
                                 
                                    Vkladá sa tento odsek 2a:
                                    
                                       „2a.   Ak je platca príspevkov zriadený v danom rozpočtovom roku a nie je dohliadaným subjektom ani dohliadanou skupinou v zmysle článku 10 ods. 3 písm. bc) nariadenia (EÚ) č. 1163/2014, jednotlivé ročné príspevky splatné týmto platcom príspevkov za daný rozpočtový rok a za nasledujúci rozpočtový rok sa vypočítavajú stanovením faktorov výpočtu poplatku na nulu. V treťom rozpočtovom roku, za ktorý má takýto platca príspevkov uhradiť jednotlivý ročný príspevok, sa administratívny jednotlivý ročný príspevok splatný za dva predchádzajúce rozpočtové roky prepočítava na základe faktorov výpočtu poplatku použitých pre daný rozpočtový rok a rozdiel sa zodpovedajúcim spôsobom vyrovná.“;
                                    
                                 
                              
                                    c)
                                 
                                 
                                    Odsek 4 sa nahrádza takto:
                                    
                                       „4.   V prípadoch, keď Jednotná rada na účely tohto nariadenia potrebuje identifikovať, či je subjekt súčasťou skupiny, ktorá nominovala určitého platcu poplatkov, alebo overiť, či je subjekt povinný prispievať na administratívne výdavky Jednotnej rady, ECB, vnútroštátne orgány pre riešenie krízových situácií a príslušné vnútroštátne orgány pomáhajú Jednotnej rade poskytnutím relevantných informácií.“;
                                    
                                 
                              
                                    d)
                                 
                                 
                                    Odsek 6 sa nahrádza takto:
                                    
                                       „6.   Pri výpočte jednotlivých ročných príspevkov splatných za daný rozpočtový rok používa Jednotná rada údaje, ktoré ECB použila v uvedenom roku na určenie poplatkov za dohľad za predchádzajúci rok v súlade s nariadením (EÚ) č. 1163/2014 a poskytla ich Jednotnej rade v súlade s týmto článkom.“
                                    
                                 
                              
                  
                        3.
                     
                     
                        Článok 7 sa mení takto:
                        
                                    a)
                                 
                                 
                                    Vkladá sa tento odsek 4a:
                                    
                                       „4a.   Na účely výpočtu jednotlivých ročných príspevkov splatných za daný rozpočtový rok zohľadňuje Jednotná rada všetky zmeny uvedené v odsekoch 1, 2 a 3, ktoré sa vyskytnú od 1. januára daného roka v nasledujúcom rozpočtovom roku.“;
                                    
                                 
                              
                                    b)
                                 
                                 
                                    Odsek 6 sa nahrádza takto:
                                    
                                       „6.   S výnimkou situácie uvedenej v článku 6 ods. 2a sa jednotlivé ročné príspevky subjektov alebo skupín, pri ktorých nedošlo k zmenám podľa odsekov 1, 2 alebo 3 tohto článku, neupravujú.“
                                    
                                 
                              
                  
                        4.
                     
                     
                        V článku 8 sa odseky 3 až 8 nahrádzajú takto:
                        
                           „3.   V platobnom výmere sa uvádza výška jednotlivého ročného príspevku alebo zálohovej splátky uvedených v článku 4a, a spôsob, akým sa ročný príspevok alebo zálohová splátka majú uhradiť. Platobný výmer obsahuje riadne odôvodnenie, pokiaľ ide o vecné a právne aspekty rozhodnutia o jednotlivých príspevkoch alebo o zálohových splátkach.
                        
                        
                           4.   Jednotná rada adresuje platcovi príspevkov akékoľvek ďalšie oznámenia v súvislosti s jednotlivými ročnými príspevkami vrátane rozhodnutí o vyrovnaní prijatých v súlade s článkom 10 ods. 8 a prípadne oznámenia v súvislosti so zálohovými splátkami.
                        
                        
                           5.   Jednotlivé ročné príspevky alebo zálohové splátky sú splatné v eurách.
                        
                        
                           6.   Platca príspevkov musí uhradiť výšku jednotlivého ročného príspevku alebo zálohovej splátky do 35 kalendárnych dní od vydania platobného výmeru. Platca príspevkov musí dodržať požiadavky stanovené v platobnom výmere týkajúce sa úhrady jednotlivého ročného príspevku alebo zálohovej splátky. Dátumom úhrady je dátum pripísania sumy na účet Jednotnej rady.
                        
                        
                           7.   Jednotlivý ročný príspevok a prípadne zálohová splátka, ktoré majú uhradiť subjekty uvedené v článku 2 nariadenia (EÚ) č. 806/2014, ktoré sú členmi tej istej skupiny, sa vyberajú od platcu príspevku tejto skupiny.
                        
                        
                           8.   Bez toho, aby boli dotknuté iné prostriedky nápravy, ktoré má k dispozícii Jednotná rada, v prípade čiastočnej platby, nezaplatenia alebo nedodržania podmienok platby uvedených v platobnom výmere z nezaplatenej sumy jednotlivého ročného príspevku alebo prípadne zálohovej splátky vzniká odo dňa splatnosti každý deň úrok vypočítaný s použitím hlavnej refinančnej sadzby ECB zvýšenej o 8 percentuálnych bodov.“
                        
                     
                  
                        5.
                     
                     
                        Článok 9 sa mení takto:
                        
                                    a)
                                 
                                 
                                    Odsek 1 sa nahrádza takto:
                                    
                                       „1.   Platby splatných jednotlivých ročných príspevkov a zálohových splátok a akékoľvek úroky z omeškania podľa článku 8 ods. 8 sú vymáhateľné.“
                                    
                                 
                              
                  
                        6.
                     
                     
                        Vkladá sa tento článok 14a:
                        
                           „Článok 14a
                           Prechodné opatrenia na rozpočtový rok 2021
                           Jednotná rada v roku 2021 vypočíta jednotlivé ročné príspevky splatné za rozpočtový rok 2021 na základe údajov, ktoré ECB poskytla Jednotnej rade v roku 2019, a všetkých ich následných aktualizácií v súlade s článkom 6. Jednotná rada v roku 2022 prepočíta jednotlivé ročné príspevky splatné za rozpočtový rok 2021 na základe údajov, ktoré ECB poskytla Jednotnej rade v roku 2021 v súlade s článkom 6. Akýkoľvek rozdiel medzi sumou pôvodne vypočítanou za rozpočtový rok 2021 a prepočítanou sumou sa vyrovná pri výpočte jednotlivých ročných príspevkov splatných za rozpočtový rok 2022.“
                        
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. februára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 225, 30.7.2014, s. 1.
         
            (2)  Delegované nariadenie Komisie (EÚ) 2017/2361 zo 14. septembra 2017 o konečnom systéme príspevkov na administratívne výdavky Jednotnej rady pre riešenie krízových situácií (Ú. v. EÚ L 337, 19.12.2017, s. 6).
         
            (3)  Nariadenie Európskej centrálnej banky (EÚ) č. 1163/2014 z 22. októbra 2014 o poplatkoch za dohľad (ECB/2014/41) (Ú. v. EÚ L 311, 31.10.2014, s. 23).
         
            (4)  Nariadenie Európskej Centrálnej Banky (EÚ) 2019/2155 z 5. decembra 2019, ktorým sa mení nariadenie (EÚ) č. 1163/2014 o poplatkoch za dohľad (ECB/2019/37) (Ú. v. EÚ L 327, 17.12.2019, s. 70).